Kommissionens forordning (EF) nr. 2125/2003

af 3. december 2003

om fravigelse af forordning (EF) nr. 1433/2003 med hensyn til den nationale myndigheds beslutning om driftsprogrammer og driftsfonde

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved Kommissionens forordning (EF) nr. 47/2003(2), særlig artikel 48, og

ud fra følgende betragtninger:

(1) I artikel 13 og 14 i Kommissionens forordning (EF) nr. 1433/2003 af 11. august 2003 om gennemførelsesbestemmelser til Rådets forordning (EF) nr. 2200/96 for så vidt angår driftsfonde, driftsprogrammer og finansiel støtte(3), ændret ved forordning (EF) nr. 1582/2003(4), fastsættes den frist, inden for hvilken medlemsstaternes myndigheder træffer beslutning om de driftsprogrammer og driftsfonde, som producentorganisationerne forelægger, eller om de anmodninger om ændringer af løbende driftsprogrammer, der skal gælde fra de følgende år. Denne frist er den 15. december i det år, hvor driftsprogrammerne eller anmodningerne om ændring af de løbende driftsprogrammer forelægges.

(2) Ifølge samme forordnings artikel 28 om overgangsbestemmelser, berigtiget ved Kommissionens forordning (EF) nr. 1582/2003, anmoder producentorganisationerne senest den 15. oktober 2003 i stedet for den 15. september som oprindeligt fastsat om de fornødne ændringer af driftsprogrammerne, så de bliver i overensstemmelse med denne forordning. Derfor har de nationale myndigheder kun to måneder til at foretage de kontroller, der omhandles i forordningens artikel 12, før de træffer de beslutningerne i artikel 13 og 14.

(3) For ikke at svække effektiviteten af ovennævnte kontroller væsentligt og for at medlemsstaternes myndigheder kan undersøge programmerne inden for en rimelig frist bør fristen den 15. december fraviges for 2003, og medlemsstaterne skal have tilladelse til at træffe de beslutninger, der omhandles i forordningens artikel 13 og 14, senest den 31. januar 2004. Medlemsstaterne kan beslutte, at udgifterne skal gøres støtteberettigede fra den 1. januar 2004.

(4) Da sagen haster, skal forordningen træde i kraft straks.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

1. Medlemsstaterne kan for 2003 som undtagelse fra artikel 13, stk. 2, og artikel 14, stk. 3, i forordning (EF) nr. 1433/2003 træffe beslutning om driftsprogrammerne og driftsfondene og om anmodningerne om ændring af driftsprogrammerne senest den 31. januar 2004.

2. Det kan i godkendelsesbeslutningen fastsættes, at udgifterne er støtteberettigede fra den 1. januar 2004.

Artikel 2

Denne forordning træder i kraft dagen efter offentliggørelsen i Den Europæiske Unions tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. december 2003.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 7 af 11.1.2003, s. 64.

(3) EUT L 203 af 12.8.2003, s. 25.

(4) EUT L 227 af 11.9.2003, s. 3.